যেহেতু আল্লাহ বাংলাদেশ থেকে হেযবুত তওহীদ নামক পবিত্র আন্দোলনের সূচনা করেছেন, তাই বাংলাদেশ আমাদের চোখে বাকি দুনিয়া থেকে আলাদা। এদেশে আমরা জন্ম নিয়ে, দেশের সম্পদে ও প্রতিপালনে লালিত হয়েছি, তাই এদেশের প্রতি আমাদের আত্মিক দায়বদ্ধতা রয়েছে। আমরা চাই এ জাতিটি শাশ্বত ও চিরন্তন সত্যের উপর ঐক্যবদ্ধ হোক। কোনটি সত্য কোনটি মিথ্যা, কোনটি ন্যায়, কোনটি অন্যায় তা বোঝার জন্য প্রতিটি মানুষের বিবেকই যথেষ্ট। তারপরও আমরা সবচেয়ে মারাত্মক কয়েকটি অন্যায় যা আমাদের সমাজকে ধ্বংসের দ্বারপ্রান্ত পর্যন্ত নিয়ে গেছে সেই অন্যায়গুলোকে বিশেষভাবে প্রতিরোধ করতে চাই যেমন জঙ্গিবাদ, স্বার্থের রাজনীতি, ধর্মব্যবসা ইত্যাদি। আমরা চাই মানুষ ধর্ম বলতে বুঝুক মানবতা, এবাদত বলতে বুঝুক দেশ ও জাতির কল্যাণে আত্মোৎসর্গ করা। এই শিক্ষাগুলো এ জাতিকে দেওয়া হলে জাতির বিরুদ্ধে দেশে ও আন্তর্জাতিক অংগনে যে ষড়যন্ত্র চলছে তা রুখে দেওয়া যাবে এবং ষোল কোটি মানুষের ঐক্যবদ্ধ প্রচেষ্টায় এ জাতি বিশ্বের শ্রেষ্ঠ জাতিতে পরিণত হতে পারবে। একটি অধঃপতিত জাতি থেকে রেনেসাঁ সৃষ্টির জন্য যে আদর্শিক প্রেরণা দরকার তা আমাদের কাছে আছে। আর অন্যায় প্রতিহত করার জন্য যে শক্তি দরকার তা সরকারের কাছে আছে। শুধু শক্তি দিয়ে হবে না, শুধু আদর্শ দিয়েও হবে না। দুটোই একসঙ্গে লাগবে। জাতিকে উন্নতি অগ্রগতির দিকে ধাবিত করার জন্য এবং একটি আদর্শকে গণমানুষের কাছে শিক্ষাব্যবস্থা, গণমাধ্যম প্রভৃতি ব্যবহার করে পৌঁছে দেওয়ার জন্য যা কিছ প্রয়োজন সবই সরকারের কাছে আছে, এবং এটা সরকারেরই কাজ। এই কাজে আমরা চাই সরকারকে আদর্শ দিয়ে সহযোগিতা করতে। রাজনীতি বা রাষ্ট্রক্ষমতা কোনোটাই আমাদের প্রয়োজন নেই, ইচ্ছাও নেই। কারণ দেশের কর্ণধারগণ তিনি যে-ই হোন, যদি সত্যের পক্ষে ও অন্যায়ের বিরুদ্ধে সোচ্চার হন তাহলে দেশে শান্তি আসবে, আর সেটাই আমাদের একমাত্র চাওয়া। আমরা সুস্পষ্ট ভাষায় জানিয়ে দিচ্ছি, হেযবুত তওহীদ কোনোদিন বাংলাদেশে সহিংসতা সৃষ্টি করে নি, করবে না, দেশের কোনো আইনভঙ্গ করে নি, করবে না। কারণ যিনি আমাদের আন্দোলনের প্রতিষ্ঠাতা, আমরা যাঁর অনুসারী- তিনি এই নীতি নির্ধারণ করে দিয়ে গেছেন। তাঁর অবাধ্যতা করলে আমরা ধ্বংস হয়ে যাব এটা আমরা মনে প্রাণে বিশ্বাস করি।